钦定古今图书集成/明伦汇编/皇极典/第162卷 > 性理会通 > 《宣帝》
## 钦定古今图书集成/明伦汇编/皇极典/第162卷 > 性理会通 > 《宣帝》

豫章罗氏曰：“汉宣帝诘责杜延年治郡不进，乃善识
治体者。夫治郡不进，非人臣之大罪，而宣帝心欲诘
责之，何耶？盖中兴之际，内之朝廷，外之郡县，法度未
备，政事未修，民人未安堵，或治郡不进，则百职废矣，
乌可不责之？夫一郡尚尔，况天下乎？”予谓汉宣帝识
治势。

南轩张氏曰：“宣帝谓汉家杂伯，固其所趋若此。然在
汉家论之，则盖亦不易之论也。自高祖取天下，固以
天下为己利，而非若汤、武吊民伐罪之心，故其即位
之后，反者数起而莫之禁。利之所在，固其所趋也。至
其立国规模，大抵皆因秦旧，而无复三代封建井田，
公共天下之心矣。其合于王道者，如《约法》三章，为义”
帝发丧，要亦未免有假之之意。其诚不孚也，则其杂
伯固有自来。夫王道如精金美玉，岂容杂也？杂之则
是亦伯而已矣。惟文帝天资为近之，然其熏习操术，
亦杂于黄、老、刑名，考其施设，动皆有术，但其资美而
术高耳，深考自可见。至于宣帝，则又伯之下者，桓、文
之罪人也。西京之亡，自宣帝始，盖文、景养民之意，至
是而尽消靡矣。且宣帝岂真知所谓德教者哉？而以
为不可用也。如元帝之好儒生，盖窃其近似之名，委
靡柔懦，败坏天下者，其何德教之云？夫惟王者之政，
其心本乎天理，建立人纪，施于万事，仁立义行，而无
偏弊不举之处，此古人之所以制治保邦而垂裕乎
无疆者。后世未尝真知王道，顾曰“儒生之说迂阔而
难行。”盖亦未之思矣。

洓水司马氏曰：甚矣，暗君之不可与言也！天实剥丧
汉室，而昏塞孝元之心，使如木石不可得入，至于此
乎？哀哉！京房之言，如此其深切著明也，而曾不能喻，
何哉？《诗》云：“‘匪面命之，言提其耳。匪手携之，言示之事’。
又云：‘诲尔谆谆，听我藐藐’。噫！后之人可不以孝元为
监乎！”